b'\n_START_ARTICLE_\nUSS Texas (BB-35)\n_START_SECTION_\nPalvelus\n_START_PARAGRAPH_\nUSS Texas l\xc3\xa4hti Norfolkin laivastontelakalta 24. maaliskuuta 1914 Hampton Roadsissa pys\xc3\xa4htyen New Yorkiin. Alus vietti 26. ja 27. p\xc3\xa4ivien v\xc3\xa4lisen y\xc3\xb6n Tompkinsvilless\xc3\xa4 New Yorkissa ennen siirtymist\xc3\xa4\xc3\xa4n New Yorkin laivastontelakalle, jossa sille seuraavien kolmen viikon aikana asennettiin tulenjohtoj\xc3\xa4rjestelm\xc3\xa4. Aluksen ollessa New Yorkissa Yhdysvaltain presidentti Woodrow Wilson siirr\xc3\xa4tti Atlantin laivaston aluksia Meksikon aluevesille maiden v\xc3\xa4lille syntyneen j\xc3\xa4nnitteen vuoksi. Ongelma saatiin ratkaistua, mutta sen seurauksena Yhdysvallat nousi 21.-22. huhtikuuta maihin Vera Cruzissa vallatakseen tulliaseman._NEWLINE_Alus l\xc3\xa4hti merelle 13. toukokuuta, ja se l\xc3\xa4hti Meksikon vesille ilman koeajoa ja sit\xc3\xa4 seurannutta telakointia. Oltuaan viisi p\xc3\xa4iv\xc3\xa4\xc3\xa4 Hampton Roadsissa 14.-19. toukokuuta alus liittyi kontra-amiraali Frank Friday Fletcherin laivasto-osastoon Vera Cruzin edustalla 26. toukokuuta. Alus viipyi alueella tukemassa maajoukkoja hieman yli kaksi kuukautta, kunnes se l\xc3\xa4hti 8. elokuuta Nipenlahdelle Kuubaan ja edelleen New Yorkiin. Se siirrettiin laivastontelakalle 21. elokuuta._NEWLINE_Alus poistui telakalta 5. syyskuuta, ja se aloitti normaalipalveluksen Atlantin laivastossa. Lokakuussa alus palasi Meksikon rannikolle, ja siit\xc3\xa4 tehtiin kuukauden lopulla asema-alus Tuxpaniin, miss\xc3\xa4 se viipyi marraskuun alkuun. Alus l\xc3\xa4hti Tampicosta 20. joulukuuta kohti New Yorkia, jossa se siirrettiin laivastontelakalle 28. joulukuuta. Aluksen korjaukset saatiin valmiiksi 16. helmikuuta 1915._NEWLINE_Alus liitettiin kes\xc3\xa4ll\xc3\xa4 1919 Tyynenmeren laivastoon, josta se siirrettiin vuonna 1924 Atlantin laivastoon. Alus oli modernisoitavana Norfolkin laivastontelakalla 1. elokuuta 1925 - 23. marraskuuta 1926._NEWLINE_Vuonna 1948 alus luovutettiin muistomerkiksi Texasin osavaltiolle. Alus hinattiin San Jacinto State Parkiin, miss\xc3\xa4 se poistettiin virallisesti palvelusk\xc3\xa4yt\xc3\xb6st\xc3\xa4 21. huhtikuuta. Alus poistettiin alusluettelosta 30. huhtikuuta.'